2 Dikgoši 7 | Beibele Inthaneteng | Phetolelo ya Lefase le Lefsa
2 Dikgoši 7:1-20
7 Bjale Elisha a re: “Theetšang lentšu la Jehofa.+ Se ke seo Jehofa a se boletšego: ‘Gosasa ka yona nako ye kelo e tee* ya bupi bja mathume e tla be e le shekele,* gomme dikelo tše pedi* tša garase* e tla be e le shekele kgorong ya Samaria.’”+
2 Ge a re’alo mothuši+ wa kgoši* a araba monna wa Modimo wa therešo a re: “Ge e ba Jehofa a butše methopo ya meetse kua magodimong,+ na selo seo se ka direga?”+ Ge a re’alo Elisha a re: “Ka mahlo a gago+ o tla di bona, eupša o ka se di je.”+
3 Go be go na le banna ba bane bao e bego e le balephera, bao ba bego ba dula mojakong wa kgoro;+ bona ba boledišana ba re: “Re duletše eng mo re tla ba ra hwa?
4 Le ge re ka re: ‘A re tseneng motseng,’ mola motse o wetšwe ke tlala, le gona re be re tla hwa.+ Ge re ka fo dula mo, le gona re tla hwa. Bjale a re šwahleleng mešaša ya Basiria. Ge e ba ba sa re bolaye re tla phela; eupša ge e ba ba re bolaya, gona re tla ikhwela.”+
5 Ka leswiswi la bošego ba ema ba tsena mešašeng ya Basiria; ba ba ba fihla moo mešaša ya Basiria e felelago gona, gomme go be go se na motho moo.
6 Jehofa o be a dirile gore madira a Basiria a kwe+ modumo wa dikoloi tša ntwa, mošito wa dipere le mošito wa madira a mantši,+ moo a ilego a botšana a re: “Bonang! Kgoši ya Isiraele e thwetše dikgoši tša Bahethe+ le tša Baegipita+ gore di tle di lwe le rena!”
7 Gateetee a ema a tšhaba gona moo leswiswing la bošego+ gomme a tlogela ditente tša ona, dipere+ tša ona le dipokolo tša ona, a tlogela mešaša e le bjalo, a tšhabiša meoya ya ona.+
8 Ge balephera bao ba fihlile moo mešaša e felelago gona, ba ile ba tsena tenteng e nngwe ba ja, ba nwa ba ba ba rwala silifera, gauta le diaparo gomme ba tloga ba yo di uta. Ka morago ga moo ba boela ba tsena tenteng e nngwe gape ke moka ba tšea dilo ka go yona ba tloga ba yo di uta.+
9 Mafelelong ba botšana ba re: “Selo se re se dirago ga se sa loka. Lehono le ke letšatši la ditaba tše dibotse!+ Ge e ba re dikadika ra leta go fihlela mesong, gona re tla ba le molato.+ Bjale a re išeng pego ntlong ya kgoši.”
10 Ke moka ba tla ba bitša baletakgoro+ ba motse ba ba begela ba re: “Re tsene mešašeng ya Basiria ra hwetša go se na motho e bile go sa kwagale mošito wa motho, eupša re hweditše feela dipere le dipokolo di kgokilwe gomme ditente di tlogetšwe di le bjalo.”+
11 Baletakgoro ba goeletša ba tsebiša batho ba ka ntlong ya kgoši taba yeo.
12 Gateetee kgoši ya tsoga ka yona nako yeo ya bošego ya re go bahlanka+ ba yona: “Anke hle ke le botšeng seo Basiria ba re dirilego sona.+ Ba tseba gabotse gore re swerwe ke tlala;+ ka gona ba tlogile mešašeng ya bona ba utama nageng,+ ba re: ‘Ba tla tšwa motseng gomme ra ba swara ba sa phela, ke moka rena ra tsena motseng.’”
13 Yo mongwe wa bahlanka ba yona a re: “Hle anke banamedi ba dipere ba tšee tše hlano tša dipere tšeo di šetšego mo motseng.+ Bona! Ba fo swana le lešaba ka moka la Baisiraele leo le šetšego mo motseng. Bona! Ba fo swana le lešaba ka moka la Baisiraele leo le hwilego.+ Anke re ba rome ba yo bona.”
14 Ke moka ba tšea dikoloi tše pedi le dipere gomme kgoši ya ba roma gore ba ye mešašeng ya Basiria, ya re go bona: “Eyang le yo bona.”
15 Ka gona ba šala Basiria bao morago go fihla Nokeng ya Jorodane; mo tseleng ka moka go be go tletše diaparo le dilo+ tšeo Basiria ba di lahlilego ge ba be ba tšhaba.+ Ke moka baromiwa bao ba boela morago ba yo begela kgoši.
16 Ke moka batho ba tšwa gomme ba hula+ mešaša ya Basiria; ka gona kelo e tee* ya bupi bja mathume ya ba shekele gomme dikelo tše pedi* tša garase ya ba shekele, go ya ka lentšu+ la Jehofa.
17 Kgoši yona e be e kgethile mothuši+ gore a hlokomele kgoro; batho ba mo gatakela+ fao kgorong, moo a ilego a hwa, feela bjalo ka ge monna wa Modimo wa therešo a boletše+ nakong ya ge kgoši e be e theogetše go yena.
18 Gwa direga go ya kamoo monna wa Modimo wa therešo a boletšego ka gona le kgoši, ge a be a re: “Gosasa ka yona nako ye dikelo tše pedi* tša garase e tla ba e le shekele gomme kelo e tee ya bupi bja mathume e le shekele kgorong ya Samaria.”+
19 Eupša mothuši wa kgoši o be a arabile monna wa Modimo wa therešo a re: “Le ge Jehofa a be a ka bula methopo ya meetse kua magodimong, na go ka direga go ya ka lona lentšu le?”+ Ge a re’alo yena o be a itše: “Ka mahlo a gago o tla di bona, eupša o ka se di je.”+
20 Ka gona a diragalelwa ke sona seo,+ batho ba mo gatakela+ fao kgorong moo a ilego a hwa.
^ Mo e ka bago dikhilograma tše nne tša bupi bja mathume.
^ Garase e lekanago ka serotong sa dilithara tše 15.
^ Phetolelo ya lentšu ka lentšu e re, “mothuši wa molaodi wa madira yoo kgoši e bego e itshwareletša ka seatla sa gagwe.”
2 Dikgoši 7